तो मैंने देखा कि लड़की छत की रेलिंग पर बैठी हुई है। मैं चौंका कि कमबख्त क्या कर रही है ये यहां। मैं फिर उठ गया। छत पर रोशनी ज्यादा नहीं थी मगर इतनी तो थी ही कि मैं पता चल सके कि कहां क्या है। मैंने देखा कि वह मेरी तरफ ही देख रही है। मैं हैरान कि कर क्या रही है ये। मैंने सोचा कि बात करते करते इधर आ गई है सो मैंने इग्नोर करते हुए दूसरी तरफ देखना शुरू कर दिया। इतने में आवाज सुनाई देती है- Hi. मैं शर्मीला सा। लड़कियों से बात करते वक्त जुबान तालू से चिपक जाती है। मैंने आवाज को अनसुना कर दिया और फिर से दूर मेट्रो स्टेशन की छत की तरफ देखना शुरू कर दिया जो दूर चमक रही थी। दोबारा लड़की ने आवाज नहीं दी। कुछ देर बाद मैंने देखा कि वह दोबारा दूसरी तरफ चली गई है और शायद फोन पर बात कर रही है। तो मैं 5-10 मिनट और रुका और फिर नीचे आ गया। बिस्तर पर सोते हुए सोचने लगा कि यार लड़की कौन थी। क्यों हाइ बोल रही थी। बगल वाले मकान में रहती है लगता है। लाइन दे रही है। अंधेरे में पता नहीं चला पर ठीकठाक ही लग रही थी। खैर, ये सोचते हुए मैं सो गया।